Skok en meegevoel met sterftes by Sibanye-StillwaterSibanye-Stillwater se Kloof-myn aan die verre Wes-Rand. (Foto: Sibanye-Stillwater) Solidariteit het Dinsdag sy meegevoel betuig met die familie en naasbestaandes van die werknemers van Sibanye-Stillwater wat Vrydag in twee afsonderlike voorvalle oorlede is. Drie mense is by die Beatrix-myn in Welkom oorlede, en ŉ vierde by die Khuseleka-skag in Rustenburg. Gideon du Plessis, hoofsekretaris van Solidariteit, sê Solidariteit het met skok en ontsteltenis kennis geneem van die gevare waaraan mynwerkers by Sibanye-Stillwater se myne blootgestel word. Die dodetal by Sibanye-Stillwater se myne staan tans op 15 vir die jaar. “Dit lyk asof die veiligheid van die personeel en die voorkoming van moontlike lewensverlies nie werklik ŉ prioriteit is nie. Die houding van die maatskappy, wat ook skerp na vore kom in salarisonderhandelinge, dui daarop dat die maatskappy nie sy werknemers na waarde ag nie,” het Du Plessis gesê. Uit die aard van die ongeluk by Welkom lyk dit asof ŉ vragmotor buite beheer geraak het en drie mense in die proses vergruis is. Dit volg op die sterfte van die ander werknemer by die Khuseleka-skag in Rustenburg, wat ook Vrydag gesterf het. ŉ Ondersoek na die sterftes is deur David Msiza, hoofmyninspekteur van die departement van minerale hulpbronne en energie, van stapel gestuur. Du Plessis sê Solidariteit doen ŉ beroep op Msiza om streng op te tree indien enige oortreding van die voorgeskrewe veiligheids- en gesondheidswetgewing bewys sou word.